**Читамо и пишемо са Аном Франк**

Пројекат „Читамо и пишемо са Аном Франк“ настао је у сарадњи Народне библиотеке Србије, Куће Ане Франк из Амстердама и организације Тераформинг. Циљ овог пројекта је упознавање ученика са животом и делом Ане Франк, подстицај ученика на читање и на писање. Као резултат овог пројекта настала је путујућа изложба која иде од школе до школе. Читава активност траје више од две године. Школска библиотекарка Јелена Трошић је у сарадњи са директорком школе Славенком Мирков у октобру 2015.године пријавила нашу школу за овај пројекат, тако да нам је изложба стигла 21.5.20165.године. Поред програма који прати изложбу, а чији су аутори организатори пројекта (радионице, документарни филм, изглед вежбанки за вођење радионица), школска библиотекарка је у сарадњи са наставницом историје Добрилом Кузмановић, пројекат проширила на нивоу школе.

С обзиром на то да су радионице намењене ученицима четвртог и ученицима седмог разреда, Добрила Кузмановић је са ученицима седмог разреда осмислила четири радионице из историје са следећим темама: живот са Давидовом звездом, живот у страху, живот у гету и живот у скровишту. Радионице су рађене методом вршњачке едукације, тако да су знање из ових области ученици седмог разреда преносили ученицима четвртог разреда. Комбинујући методе: дијалошку, монолошку, методу разговора, методу демонстрације и практични рад, ученици су стекли знање, опробали се у различитим вештинама и били у различитим улогама. Четири групе ученика су ишле из учионице у учионицу и употпуњавале своје знање. У делу у коме се говорило о животу са Давидовом звездом видели су како то изгледа, чули причу везану за положај Јевреја у току Другог светског рата, а потом склапали пузле јеврејске и српске заставе. У делу где се говорило о животу у гету, сазнали су шта је гето, замишљали како је то изгледало и довршавали причу по сопственом нахођењу. Причу је измислила ученица седмог разреда Дарија Милић. Прича носи наслов Давидова жеља. Реч је о сусрету два дечака (од којих је један јеврејског, а други немачког порекла) у парку, где је забрањено да се играју јеврејска деца. Пошто деца не знају за дискриминацију и антисемитизам, то их не спречава да уживају у лепоти игре, али долази немачки полицајац... Крај приче су ученици по сопственом нахођењу измишљали. На следећој радионици су причали о страху, поредили страхове данашње деце са оним који су преживљавала деца у рату, а након тога су довршавали стрипове. Ученица осмог разреда Ања Цветковић је осмислила три различита стрипа и нацртала их, па су ученици доцртавали крај, или попуњавали текст у празне облачиће. Живот у скровишту је била прича која се ослањала на живот Ане Франк и њено сведочење из „Дневника Ане Франк“, а након тога су решавали ребусе. По проласку свих радионица, свака група се вратила у учионицу из које су кренули где је била евалуација. Требало је да знају одговор на питања о којима су слушали: шта је депортација, синагога, рабин, дискриминација, холокауст, скровиште... Питања су била исецкана у облику квадрата, а постављањем тих квадрата на право место, тј.сваки тачан одговор, као део слагалице, водио их је на склапање фотографије са ликом Ане Франк.

Након ових радионица, кренуле су радионице у школској библиотеци где је изложба и била постављена. Радионице са ученицима четвртог разреда су трајале два школска часа. Поред упутства које су дали организатори пројекта, школска библиотекарка је и овај део проширила. Ученици су гледали најпре документарни филм, а потом кроз истраживачке задатке попуњавали вежбанке. У делу који је био везан за писање, сваки ученик је одговарајући на питања постајао песник, написавши песму у форми ронда. Поред ове изложбе и радионица, направљен је и пано посвећен књигама „Ханин кофер“ и „Дечак у пругастој пиџами“. Такође, представљене су и ове књиге и њихов садржај повезан са причом о логорима и причом о животу Јевреја у Другом светском рату. Ученици су једни другима препоручивали књиге које воле да читају, а школска библиотекарка им је препоручивала књиге из школске библиотеке. За крај, ученици су добили задатак да напишу дневник у коме ће описати своје мишљење и утиске са одржаних радионица. Поред ученика, радионицама су присуствовали и родитељи.

Радионице су урађене и са свим одељењим трећег разреда, као и са ученицима седмог разреда, с тим што су радионице за седмаке биле другачије. У њима се већа пажња придавала писању и међуљудским односима, спознаји опасности расизма и антисемитизма, а упознати су и са хаику тваику формом писања.

Ученицима шестог разреда је библиотекарка пустила филм и одржала један час посвећен Ани Франк, као припрема за лектиру коју ће обрађивати у седмом разреду, након чега су разгледали изложбу и постављали питања.

У гостима су нам били и ученици из других школа: у четвртак, 2.6. долазили су нам ученици четвртог разреда из ОШ“14.октобар“, ОШ“Бранко Ћопић“ и ОШ“Ђура Јакшић“, укупно 56 ученика са својим учитељицама и три родитеља. Они су најпре прошли радионице из историје, након чега су послужени сокићима, а потом су у школској библиотеци одгледали филм, разгледали изложбу и разговарали са библиотекарком. У петак, 3.6.2016. у посети нам је била група од 14 ученика седмог разреда из ОШ“Владимир Роловић“ са наставницом српског језика Зорицом Смиљанић. За њих су припремљене вежбанке и рађена је радионица у библиотеци у трајању од два сата.

О сатници радионица, родитељи и остали заинтересовани, су могли да прате путем сајта школе, јер су могли присуствовати било којаој радионици. Поред присуства родитеља, гости изложбе и радионица биле су и колеге. Неки су присуствовали промоцији пројекта, а неки су били део радионица.

Након две недеље рада на овом пројекту, анализом анкета које смо добили од присутних родитеља и резултатима дечјих радова, можемо констатовати да је пројекат био изузетно успешан. Статистиком читаности констатовано је да је читаност порасла, као и знатижеља и заинтересованост код ученика. Такође, проширили су своја знања и стекли нова, на један несвакидашњи начин који ће, надамо се, обележити њихово школовање.